ཙ༽ ཚེ་སྒྲུབ་རྣམ་བཞིའི་སྨོན་ལམ་བཞུགས་སོ། » ཧྲཱིཿ ཚེ་མཐའ་ཡས་པའི་བདག་ཉིད་རྡོ་རྗེ་འཆང་། །ཚེ་དང་ཡེ་ཤེས་དཔག་མེད་སྣང་མཐའ་ཡས། །ཚེ་འཕྲང་འཇིག་ཀུན་སྐྱོབ་མཛད་ཟིལ་གནོན་རྩལ། །མི་ཤིགས་ཚེ་ཡི་བདག་ཉིད་པདྨ་འབྱུང་། །མི་བརྗེད་གཟུངས་ཐོབ་ཚེ་འཛིན་མཚོ་རྒྱལ་མ། །འབྱུང་ལྔའི་བཅུད་འཛིན་ཚེ་བདག་སྒོ་མ་བཞི། །འབྱུང་པོའི་ཚེ་ཇག་མཐར་བྱེད་ཧྱ་གྷྲྀ། །ཟབ་གཏེར་གཉན་གྱི་སྲུང་མ་སེངྒེའི་གདོང་། །དཀྱིལ་འཁོར་ཡོངས་རྫོགས་ལྷ་ཚོགས་འཁོར་བཅས་ལ། །རབ་གུས་གདུང་བས་གསོལ་བ་སྙིང་ནས་འདེབས། །མྱུར་མགྱོགས་ཐུགས་རྗེའི་ལྕགས་ཀྱུས་རྩལ་ཕྱུང་ནས། །འཇའ་ལུས་ཚེ་ཡི་དངོས་གྲུབ་སྩལ་དུ་གསོལ། །བསྒྲུབ་པའི་དཀྱིལ་འཁོར་གཉན་གྱི་བྱིན་རླབས་ཀྱིས། །གནས་འདིར་སྐྱེས་ཆེན་ཞབས་པད་བརྟན་པ་དང་། །དགེ་འདུན་འདུས་སྡེ་སྐུ་ཚེ་རིང་བ་དང་། །མཁའ་མཉམ་ཡོངས་ལ་བདེ་སྐྱིད་འབྱུང་བར་ཤོག །«ཅེས་ཚེ་སྒྲུབ་རྣམ་བཞིའི་སྨོན་ལམ་བདེན་ཚིག་ཀུན་འགྲུབ་འདི་ཡང་རིག་འཛིན་ཆེན་པོ་མི་འཇིགས་རྡོ་རྗེས་ཨ་ཆོག་ཡང་དབེན་དུ་སྦྱར་བའོ།། །། »